২ শতাংশ DA বৃদ্ধিতে সিলমোহর দিল কেন্দ্র, বেতন কত বাড়বে?

ওয়েব ডেস্ক: কেন্দ্রীয় সরকারি কর্মচারী (Central Government Employees) ও পেনশনভোগীদের জন্য সুখবর! বাড়ছে ডিএ (DA)। শুক্রবারই কেন্দ্রীয় মন্ত্রিসভা ২ শতাংশ মহার্ঘ ভাতা বা ডিএ বৃদ্ধির অনুমোদন দিয়েছে। ফলে কর্মীদের মোট ডিএ বেড়ে দাঁড়াবে ৫৫.৯৮ শতাংশ। এটি আগে ছিল ৫৩.৯৮ শতাংশ। অর্থাৎ, আগের থেকে কিছুটা বেশি বেতন ঢুকবে কেন্দ্রীয় সরকারি কর্মচারী এবং পেনশনভোগীদের অ্যাকাউন্টে। তবে বিগত কয়েক বছরের তুলনায় এবারের ডিএ বৃদ্ধির হার উল্লেখযোগ্যভাবে কম।

তাহলে কেন কমানো হলো ডিএ বৃদ্ধির হার? সরকার সাধারণত মুদ্রাস্ফীতির (Inflation) সঙ্গে সামঞ্জস্য রেখেই মহার্ঘ ভাতা বৃদ্ধি করে। অর্থনৈতিক বিশেষজ্ঞদের মতে, এই ত্রৈমাসিকে খুচরা মুদ্রাস্ফীতির হার তুলনামূলক কম ছিল, যা ডিএ নির্ধারণের অন্যতম প্রধান মানদণ্ড। সেই কারণেই এবার ডিএ বৃদ্ধি কমানো হয়েছে বলে মনে করা হচ্ছে।

আরও পড়ুন: বিচারপতির বাড়িতে টাকা: এফআইআরের আর্জি খারিজ সুপ্রিম কোর্টে

উল্লেখ্য, কোভিড মহামারির সময় তিন কিস্তির ডিএ স্থগিত রাখা হয়েছিল। ২০২১ সালে তা পুনরায় কার্যকর করা হয় এবং তারপর থেকে প্রতি ছ’মাস অন্তর তিন থেকে চার শতাংশ হারে ডিএ বৃদ্ধি করা হয়েছে। ২০২৩ সালের জুলাই মাসে ডিএ ৫০ শতাংশ থেকে বাড়িয়ে ৫৩ শতাংশ করা হয়েছিল। তবে এবার সেই ধারা ব্যাহত হয়ে বৃদ্ধির হার নেমে এসেছে মাত্র ২ শতাংশে।

তবে কেন্দ্রের আগেই পশ্চিমবঙ্গের রাজ্য সরকারি কর্মচারীদের জন্যও মহার্ঘ ভাতা বৃদ্ধির ঘোষণা করা হয়েছে। আগামী ১ এপ্রিল থেকে রাজ্যের কর্মচারীদের ডিএ বাড়িয়ে ১৮ শতাংশ করা হবে বলে সরকারি বিজ্ঞপ্তিতে জানানো হয়েছে। রাজ্যের পেনশনভোগীদের মহার্ঘ ত্রাণ বা ডিআরও একই হারে বাড়বে বলে জানানো হয়েছে।